በኮሮና ቫይረስ ህይወታቸው ያለፈ ሰዎች 5 ደረሱ
አዲስ አበባ፦ በኢትዮጵያ በኮሮና ቫይረሱ ሕይወታቸው ያለፈ ሰዎች ቁጥር 5 መድረሱን የጤና ሚኒስቴር አስታወቀ። በቫይረስ የተያዙ 16 ተጨማሪ ሰዎች መገኘታቸውንም አስታወቀ። 
የጤና ሚኒስትር ዶክተር ሊያ ታደሰ ትናንት በሰጡት ጋዜጣዊ መግለጫ እንዳስታወቁት፣ ባለፉት 24 ሰዓታት የላቦራቶሪ ምርመራ ከተደረገላቸው 2 ሺ 383 ሰዎች መካከል 16 ሰዎች ቫይረሱ ተገኝቶባቸዋል። 
ቫይረሱ የተገኘባቸው ሁሉም ኢትዮጵያዊ ሲሆኑ፣ ሁለቱ የውጪ የጉዞ ታሪክ ያላቸው ፤ 13 በበሽታው ከተያዘ ሰው ጋር ግንኙነት የነበራቸው ናቸው። አንደኛው ግን ምንም ዓይነት የውጪ የጉዞ ታሪክ የሌለውና በበሽታው ከተያዘ ሰው ጋር ግንኙነት ያልነበረው መሆኑንም አመልክተዋል። 
ባለፉት 24 ሰዓት ውስጥ ተጨማሪ 2 ሰዎች ከቫይረሱ ማገገማቸውን አስታውቀው፤ በአጠቃላይ በኢትዮጵያ ከቫይረሱ ያገገሙ ሰዎች ቁጥር 97 መድረሱንም አመልክተዋል።
በአጠቃላይ በኢትዮጵያ የኮሮና ቫይረስ የተገኘባቸው ሰዎች ቁጥር 210 መሆኑን ጠቁመው፣ ከእነዚህም ውስጥ 106 ሰዎች በለይቶ ሕክምና ላይ መሆናቸውን አስታውቀዋል። እስካሁን ለ32,686 ሰዎች የላብራቶሪ ምርመራ መሰራቱን ገልጸዋል።
አዲስ ዘመን ግንቦት 2/2012
በጋዜጣው ሪፖርተር